Papersnake/gushiwen huggingface dataset:
刘觐国观察于役还里先贶见讯诗以复之
张萱（明代）

分携却忘在何年，雁影萍踪思杳然。岐路风尘天地满，人间暄杳岁时迁。

惊看画戟諠驱弩，更念绨袍损俸钱。为问使君湘汉主，桃源曾否一回船。
寄张宜父
黄庭坚（宋代）

建德之国有佳人，明珠为佩玉为衣。
去国三岁阻音徽，所种桃李民爱之。
射阳城边春烂漫，柳暗学宫鸟相唤。
追随裘马多少年，独忍长饥把书卷。
读书万卷不直钱，逐贫不去与忘年。
虎豹文章被禽缚，何如达生自娱乐。
放水涧
徐安国（宋代）

一涧无人测水源，闸开石面泻奔湍。建瓴已自惊凡目，机锦那铺涧底看。
颂古六首
释宗杲（宋代）

俱胝一指头，吃饭饱方休。
腰缠十万贯，骑鹤上扬州。
萧斋坐雨感怀书事（二首）
黄云（明代）

残书遍阅就窗明，少畅闲情赖鸟声。
断送春归花事了，一番细雨绿阴成。
绝句
储国钧（清代）

好书堆案经时合，尘事关心逐日多。转忆阻风情味好，一川烟雨看渔蓑。
沧浪亭
赵晓荣（清代）

佳憩高秋得，孤亭曲径通。唤人空鸟语，照眼自霜丛。

古寺寒烟里，遥山夕照中。缅怀苏长史，明月与清风。
满江红·燕寝香凝
洪适（宋代）

燕寝香凝，官事了、诗情充溢。归後院、花容争媚，柳眉添碧。老子胡床常自叹，轻裾长袖从何觅。探城楼、此际夜如何，更筹一。人已老，春将毕。临曲水，才旬日。快朝来雨过，鱼儿争出。淡酒一杯空酩酊，黄堂千骑真安逸。问朱轓、何日到丘园，联綦迹。
同余慈柏徐秋雪汤点山游韬光
奚冈（清代）

老衲石林迹，诗禅直到今。乱泉双涧落，修竹四山阴。

出世消尘劫，频过长道心。同侪多胜概，吾独怅幽襟。
雨后月下寄怀羊二十七资州
窦群（唐代）

夕霁凉飙至，翛然心赏谐。清光松上月，虚白郡中斋。

置酒平生在，开衿愿见乖。殷勤寄双鲤，梦想入君怀。
梦松露公
邵宝（明代）

几杖相从十载前，东曹斋阁故依然。远书泪落西江水，旧梦心悬北阙天。

秋渚孤鸿还信信，春风嘉树自年年。平生手疏遗编在，海内于今已有传。
寄永乐殷尧藩明府
雍陶（唐代）

古县萧条秋景晚，昔年陶令亦如君。
头巾漉酒临黄菊，手板支颐向白云。
百里岂能容骥足，九霄终自别鸡群。
相思不恨书来少，佳句多从阙下闻。
咏史三十一首 其十一
黄毓祺（明代）

愚闻民所思，是则天所与。若乃民所怨，岂非天所去。

思汉非一日，讴吟遍寰宇。从民上合天，大事斯可举。

王常真忠臣，金石等心膂。何哉申屠刚，亦能作此语。

人畔天所失，人归天所与。汉帝殆天福，难可人力诩。

将军愧布衣，然诺怀首鼠。幺么井底蛙，虚交亦奚取。

跃马终黄土，曷繇固吾圉。群雄方斗野，假号纷云雨。

咸称卯金氏，人心盖如缕。流离愿一金，终焉死贫窭。

矧乃神明祚，可得而妄处。润镬膏斧锧，逆节尸撑拄。

丈夫昧废兴，匹夫不犹愈。卓然王命论，胸中具机杼。

仍劝安丰侯，上书俯且偻。臣融虽无识，去就颇循矩。

肯事奸伪人，背我真旧主。投足分轻重，相厚岂筐筥。

譬诸左右手，形骸化吾汝。攀龙附凤皇，倏忽生毛羽。

下视隗嚣宫，秋风动禾黍。
赠杨古澹
何梦桂（宋代）

南山有岑楼，岑楼高落星。
娟娟楼上女，悠悠抚朱绳。
高年猗兰操，翻作长短清。
世无千古人，惟遗千古心。
心长韵愈远，疏越难可闻。
曲尽无人听，月高风满城。
减字木兰花（涟水登楼寄赵伯山）
米芾（宋代）

云间皓月。光照银淮来万折。海岱楼中。拂袖雄披楚岸风。

醉余清夜。羽扇纶巾人入画。江远淮长。举首宗英醒更狂。
睡起
释净端（宋代）

石枕藤床一榻低，觉来还自日沈西。白云堆里翻身转，一曲渔歌在碧溪。
即事二首
陈造（宋代）

隥围山拥碧崚嶒，二载房陵冷似冰。
今日皇皇空载质，令人翻忆在房陵。
玄洲十咏寄张贞居 其六 玄洲精舍
赵孟頫（元代）

子有鸾鹤想，甘同麋鹿游。悬榻应待我，分我半玄洲。
薏苡粥次涯翁韵荅张提学
邵宝（明代）

旧是南方物，新从北塞传。两封何郑重，万颗自匀圆。

入剂堪充使，加餐漫拟仙。无心成故事，涯老赋诗年。
凰之飞
危素（元代）

凰之飞兮，朝阳晖晖。彼凤高翔兮，将雏何之。畬田有禾饥不食兮，山有恶木夕不栖兮。

西逝白日兮，东流沧波。嗟嗟安母兮，伤如之何。
同梁公智李袭美赴平公西庄看荷花
欧大任（明代）

夏木古城烟，蝉声昼可怜。觞来僧共里，笔授客谈边。

翠盖围山幌，红衣净法筵。从知心不染，于此学逃禅。
重寄水西新公道场渭公三塔宽公 其二
张翥（元代）

道场山顶千年寺，迥出云林最上层。师已新闻出世法，我今浑似在家僧。

书迟不到秋风雁，诗苦长县夜雨灯。蚤晚南归有船□，□□□□□□□。
三月尽日
李昌符（唐代）

江头从此管弦稀，散尽游人独未归。

落日已将春色去，残花应逐夜风飞。
丞相大观文马公先生
方回（元代）

四载咸淳相，艰哉去国情。极知几事密，或遂好谋成。

董卓徵荀爽，陈桓免晏婴。为公翻左汉，尚觉寸丹明。
浪淘沙·佳丽古神州
邵亨贞（元代）

佳丽古神州。画出营邱。龙飞凤舞小瀛洲。一自水流东去后，多舞离愁。湖上泛龙舟。歌吹悠悠。翠华黄屋旧曾游。王气消沉遗恨在，烟水空
失题
林克明（明代）

满耳江声震巨鼍，朔风吹雨已无多。平生拂袖思浮海，今日临流叹逝波。

霜雪未应侵短鬓，乾坤聊此发长歌。纷纭万事伊谁说，且更烧茶醒醉魔。
提壶芦
周紫芝（宋代）

提壶芦，树头劝酒声相呼，劝人沽酒无处沽。
太岁何年当在酉，沽门问浆还得酒；田中禾穗处处黄，瓮头新绿家家有。
三代门。太康
周昙（唐代）

师保何人为琢磨，安知父祖苦辛多。

酒酣禽色方为乐，讵肯闲听五子歌。
黄碧
李洪（宋代）

轩台铸鼎已飞升，留与仙祠万古名。
羽驾霓旌锁深翠，无因暂听步虚声。
题平章康里公春日杏园西即事诗后
黄溍（元代）

锵金戛玉音声古，抉石奔泉气势雄。目断云车天路永，小楼春雨杏花风。
鱼燕
姜特立（宋代）

拍岸鱼遗子，排檐燕引雏。
有生俱有欲，情爱岂其无。
诗一首
于本大妻（宋代）

醉舞狂歌踏落花，绿罗裙带有丹砂。
往来城市买山药，那个西山是我家。
刘绍相访夜话，因书即事
权德舆（唐代）

故人怆久别，兹夕款郊扉。山僮漉野酝，稚子褰书帷。

清露泫珠莹，金波流玉徽。忘言我造适，瞪视君无违。

但令静胜躁，自使癯者肥。不待蘧生年，从此知昔非。
贾谊
孔平仲（宋代）

措置由来有后先，运行无迹盍观天。色黄数五疑非急，此事知君正少年。
赠何七判官昌浩
李白（唐代）

有时忽惆怅，匡坐至夜分。
平明空啸咤，思欲解世纷。
心随长风去，吹散万里云。
羞作济南生，九十诵古文。
不然拂剑起，沙漠收奇勋。
老死阡陌间，何因扬清芬。
夫子今管乐，英才冠三军。
终与同出处，岂将沮溺群？
云岩次朱晦庵韵
罗禧（宋代）

陟彼中和山，无人不感仰。
庭中檀麝盈，洞里珍珠满。
两腋清风生，一腔春意爽。
焚香祝圣回，袖带炉烟暖。
江村
蔡襄（宋代）

黯澹江村春日斜，汀洲芳草野田花。
孤舟横笛向何处，竹外炊烟一两家。
东轩
吴讷（元代）

孤客凭危正惘然，江南春尽落花天。海门黑送千艘雨，城郭青炊万灶烟。

烧药金炉犹伏火，射潮铁箭久离弦。伍员白马今何在？几处荒台野鹿眠。
蒙恩易镇豫章丐假还乡途中偶成十七首
吴芾（宋代）

自江至吾庐，七日喜有半。
却恐席未温，又过江南岸。
夫人閤春帖子 其四
胡宿（宋代）

雪晴宫树有新梅，来报东郊淑气回。春令先从天上起，年芳初向日边开。
顷在道中闻邦衡侍郎将进周礼新解尝赋诗就为
周必大（宋代）

九十谈经似子春，三公虚位待平津。
礼文元秉周邦旧，义训重颁楚老新。
鸱阁行看迎太宰，象篦应记讲庖人。
太平致了阴谋息，方信儒真道粹醇。
试陈瞻 其五
李之仪（宋代）

雉堞回环半倚山，泉声风顺响潺潺。从来省事惟便静，他日端能忆此间。
徐熙设色花鸟
宋高宗（宋代）

人言道院属江西，古一真人卧水湄。
可是瑞莲花叶大，载他书册泛涟漪。
五贶诗。华顶杖
皮日休（唐代）

金庭仙树枝，道客自携持。探洞求丹粟，挑云觅白芝。

量泉将濯足，阑鹤把支颐。以此将为赠，惟君尽得知。
和陈少参春日郊游
梁以蘅（明代）

野老从西挈榼来，山肴村酒一时开。也知此具元非恶，相对共成一醉回。
次韵公定世弼登北都东楼四首 其一
黄庭坚（宋代）

日著阑干角，风吹濯浣衣。喜同王季哲，更得谢玄晖。

清兴俱不浅，长吟无用归。月明南北道，犹见驿尘飞。
佛牙赞
宋太宗（宋代）

功成积劫印文端，不是南山得恐难。
眼睹数重金色润，手击一片玉光寒。
炼时百火精神透，藏处千年莹采完。
定果熏修真秘密，正心莫作等闲看。
花时留郡归已初夏事六首
黎廷瑞（宋代）

黄尘两鬓欲苍华，岁岁东风不在家。
不学郭驼归种树，却随刘跛去看花。
浮名未值蒲萄酒，晚味思参橄榄茶。
缥缈风烟新绿起，村南村北已桑麻。
赓梅山壁间韵
邓梦杰（宋代）

愧我身名堕褐冠，无因安得到仙坛。
子真虽隐名难隐，万古高风凛凛寒。
句 其十二
张商英（宋代）

因寻太上长生诀，偶到青城大面山。
王升之绝句以诗成有共赋酒熟无孤斟为韵因次其韵 其六
刘跂（宋代）

且无遽典衣，素书堪下酒。旋斸金铃黄，栽轩媚重九。
感春四首次昌黎韵 其四
陈曾寿（清代）

挂冠神武猗何人，洗耳松风拂龙鳞。不知有冬漫春夏，了无荣悴空喜嗔。

我今何为在尘世，看花对酒长忧贫。长安市儿弄狡狯，变化往往能通神。

仙人长爪双鬓雪，弹指东海三扬尘。嗟哉吾党二三子，呻吟蛩駏还相亲。

清晨坐起天气白，下照万木浓光新。不须停杯转烂漫，隐几一梦山中春。
秋日登楼客次怀张覃进士
潘阆（宋代）

闻说飘零亦异乡，登楼吟望益悲凉。
当时欲别言难尽，他日相悲话更长。
蝉噪水村千万树，雁过云岫两三行。
明朝策蹇还无定，空倚危栏到夕阳。
秋晚溪上
宋祁（宋代）

积水增波润，苍霞变露馀。
断烟随鸟远，寒叶向人疏。
萍老犹迎日，莲衰尚戏鱼。
临川方病涉，谁借郑卿舆。
送顾况泗上觐叔父
张继（唐代）

吴乡岁贡足嘉宾，后进之中见此人。

别业更临洙泗上，拟将书卷对残春。
汉宫春（次韵稼轩）
姜夔（宋代）

云曰归欤。纵垂天曳曳，终反衡庐。扬州十年一梦，免仰差殊。秦碑越殿，悔旧游、作计全疏。分付与、高怀老尹，管弦丝竹宁无。

知公爱山入剡，若南寻李白，问讯何如。年年雁飞波上，愁亦关予。临皋领客，向月边、携酒携鲈。今但借、秋风一榻，公歌我亦能书。
和前人韵
王柏（宋代）

庭前日日见兰芽，谁把青山特地遮。
雁影寂寥君又远，归期夜夜卜灯花。
闻杨学士士奇卧病赋诗寄简十首 其一
胡俨（明代）

昔年我病公南去，公病今令我北思。怅望停云千里隔，竹窗樽酒负佳期。
寄题山阴徐氏林亭三首 其一 见南亭
谢翱（宋代）

青林见危构，南山覆其陲。林居何为此，所爱烟雾姿。

上有鹧鸪鸟，来从溟海湄。飞止不他乡，畏与宿愿违。

违此顷刻间，万死莫赎之。而忧中夜露，辛苦湿毛衣。

毛衣岂愿湿，即湿非所辞。莓苔与薏苡，含弄寄相思。
分岁
释居简（宋代）

办得分年供，清哉亦称怀。野槃均柿串，草具爨松钗。

指冷柑初破，灰红芋旋埋。火边相枕藉，火尽又添柴。
游山和白沙晚酌韵十首 其二 大江
王渐逵（明代）

大冈遥合隐回溪，石磴参差紫翠迷。榕叶暗云归鹤误，梅花留月傍人低。

村居回集因山转，酒市沽来隔垄提。可是先生归去早，冠裾不点陌中泥。
梦张剑州
王安石（宋代）

万里怜君蜀道归，相逢似喜语还悲。
江淮别业依前处，日月新还卜几时。
自说曲阿犹未稳，即寻湓水去犹疑。
茫然却是陈桥梦，昨日春风马上思。
又和锁宿即事
韦骧（宋代）

金门拜敕望严宸，禁陌联镳傍早春。此日贡闱身亦与，昔年文早意如新。

为僚况偶群英集，投隙何妨雅论频。共念残科多滞士，归期缓指甲申旬。
自安仁至豫章途中杂兴十九首
赵蕃（宋代）

农事催人未遽央，种秧未了插秧忙。
田家作苦吾常逸，所愧饥寒趋路旁。
信笔戒子种花木 其十
许及之（宋代）

四时岩桂度香风，十月桃花吐艳红。当暑拒霜同爱惜，种成方可醉邻翁。
和诣岩祈雨
皇甫韶（宋代）

路尽山尤胜，溪深水愈豪。
寺楼今不见，依旧五峰高。
畴依
王柏（宋代）

流泽未远，口耳复迷。
纂组断碎，倚托媚时。
大本斲丧，扰扰胡为。
渊源微矣，予将畴衣。
环堵
薛蕙（明代）

环堵郊墟外，衡门野道边。林昏罢风夜，月白欲霜天。

落魄随身世，栖迟失岁年。平生有微志，今已愧前贤。
赠王太常僧达诗
颜延之（南北朝）

玉水记方流，璇源载圆折。蓄宝每希声，虽秘犹彰彻。

聆龙■九每，闻凤窥丹穴。历听岂多士，岿然觏时哲。

舒文广国华，敷言远朝列。德辉灼邦懋，芳风被乡耋。

侧同幽人居，郊扉常昼闭。林闾时晏开，亟回长者辙。

庭昏见野阴，山明望松雪。静惟浃群化，徂生入穷节。

豫往诚欢歇，悲来非乐阕。属美谢繁翰，遥怀具短札。
渔父
释文珦（宋代）

在处变名姓，往来长啸歌。
一身无赋役，几口共烟波。
江月垂纶下，江云宿棹和。
却应嫌渭叟，老去脱寒蓑。
濉阳歌
刘敞（宋代）

梁人犹为濉阳歌，隋人水调能相和。梁人池台已平地，隋人岸树空嵯峨。

梁人隋人去如水，水声日夜流不已。张巡庙前春草生，里人尚识将军名。

国雠已灭心不死，愤气半夜凌欃枪。丈夫节义岂在下，愿为长剑刳长鲸。
过罗山有设县安营建兴学校之举书以纪事
宋永清（清代）

晓色寒侵露未晞，黄沙漠漠扑征衣。劳人几度图兴建，大地千年护翠微。

丘壑欲开桃李径，□畴渐觉、稻梁肥。海邦形胜雄东顾，立马罗山□落晖。
伯寓给事筑漫吾亭却寄
张扩（宋代）

漫郎昔为补衮客，面如严霜心如石。手披逆鳞不作难，肯为俗人借颜色。

十年收身渺江湖，胸中了然一事无。焚香默坐已忘我，酌酒赋诗聊漫吾。

秋风藕花开十丈，新筑危亭枕其上。客来口噤不得语，晚节自爱恐招谤。

别君惝恍不记年，笈中谏纸尚几番。笭箵寄隐亦暂耳，漫乎漫乎谁谓然。
虞美人 寄怀素窗陈姝，回文七律
张芬（清代）

秋声几阵连飞雁。梦断随肠断。欲将愁怨赋歌诗。

叠叠竹梧移影、月迟迟。

楼高倚望长离别。叶落寒阴结。冷风流得未残灯，静夜幽庭小掩、半窗明。
次韵和高子衡观察静中吟
顾瑗（清代）

钟动鸡鸣俄顷时，迷离野鹿与标枝。前尘误触婴身网，此日真成无当卮。

愧我顽空耽说偈，喜君解脱善谈诗。犍椎忽忆须弥顶，三十年来悔已迟。
禅人并化主写真求赞
释正觉（宋代）

须发老如，眉目清亮。
秋生野水之中，雪照寒山之上。
湛海之心，吞川之量。
头头不爽机宜，处处相投稳当。
冷泉亭
方回（元代）

寺门不须入，林磵莹清襟。
老树几前代，冷泉如我心。
缒萝猿接果，龛石佛添金。
别有真天趣，月寒秋夜深。
拟寒山寺 其七十八
释怀深（宋代）

世人无慈悲，恣情为杀害。吃肉如大虫，唯誇牙齿快。

不念众生苦，畅我个皮袋。皮袋暂时肥，须臾却败坏。
颂古一百则
释正觉（宋代）

壮志棱棱鬓未秋，男儿不愤不封侯。
翻思清白传家客，洗耳溪头不饮牛。
暮春偶书呈才甫慎微
强至（宋代）

解去铜章尚月馀，一春文酒会全疏。
无机自好亲鸥鸟，虽弱仍甘下鳄鱼。
乐事易空如委蜕，流年难挽甚奔车。
酒徒文友心期在，任有臧仓毁子舆。
鹧鸪天 题山园，和束佩君
王琛（洛珍）（清代）

地僻林深人迹稀。重阴寂寂掩双扉。竹窗半启炉烟细，残梦初醒酒力微。

云作盖，芰为衣。山容黯淡水光低。鸟啼花落消长昼，小立空阶月到西。
咏青溪石壁
陈与义（宋代）

青溪宜晓日，曲处千丈晦。
天开苍石屏，影落西村外。
虚无元气苍，明灭河汉对。
人行峥嵘下，鸟急浩荡内。
向来千万峰，琐细等蓬块。
老夫倚杖久，三叹造物大。
惜哉太史公，意短遗此快。
更欲访野人，穷探视其背。
悠悠荒路行
释文珦（宋代）

悠悠荒路间，能使客心恻。
千里无居人，茫茫但蓁棘。
东西失蹊径，南北迷阡陌。
室庐尽空虚，坟垄皆发掘。
日行畏虎狼，夜卧忧盗贼。
今日狐兔场，当年帝王国。
兴亡故常理，何为至斯极。
泪下如流泉，潸潸自沾臆。
否泰恒相代，乘时圣明出。
垂衣成至治，天下定宇一。
四夷奉琛贽，万国尊王室。
礼乐复兴行，流离再巡集。
鸡犬声相闻，田畴富黍稷。
徵以鸿雁诗，於焉在中泽。
理发二首
刘克庄（宋代）

种种一何短，青青无复垂。
可怜髡髦子，不见指冠时。
中秋无月夜半大雨忽忆去年江楼之会
周紫芝（宋代）

去年秋半西江口，夜上江楼饮江酒。欲问青天借玉盘，等得浮云变苍狗。

天风惨澹含清秋，夜色苍茫江水流。移床傍檐看月出，月未肯出令人愁。

圆芦吹裂客罢语，恐在丹霄复何许。一声初自耳边来，三更却向楼前去。

人生无定可堪论，东西南北似浮云。故人吹散天一角，惊鸿零落秋江群。

今年不听鸣江橹，月黑风悲窗绕树。一杯无酒可浇愁，夜闭蓬门听风雨。
天河阁到啼猿阁即事
顾非熊（唐代）

万壑褒中路，何层不架虚。湿云和栈起，燋枿带畲馀。

岩狖牵垂果，湍禽接迸鱼。每逢维艇处，坞里有人居。
二郎神 菊花
贺双卿（清代）

丝丝脆柳。袅破淡烟依旧。向落日秋山影里，还喜花枝未瘦。

苦雨重阳挨过了，亏耐到、小春时候。知今夜、蘸微霜，蝶去自垂首。

生受，新寒浸骨，病来还又。可是我、双卿薄倖，撇你黄昏静后。

月冷阑干人不寐，镇几夜、未松金扣。枉辜却、开向贫家，愁处欲浇无酒。
宋迪作八境绝妙人谓之无声句演上人戏余曰道人能作有声画乎因为之各赋一首 渔村落照
释德洪（宋代）

碧苇萧萧风淅沥，村巷沙光泼残日。隔篱炊黍香浮浮，对门登网银戢戢。

刺舟渐近桃花店，破鼻香来觉醇酽。举篮就侬博一醉，卧看江山红绿眩。
送强甫赴惠安六言十首
刘克庄（宋代）

彼民若不骇舆，乃翁可就安车。
击鲜之力不足，啜菽之欢有馀。
送杨刚中
方回（元代）

忽似登黄甲，元来本白丁。官清专学校，恩重感朝廷。

侧听吴侬语，欢传蜀产灵。儒风嗣言偃，子细为谈经。
送吴支使之长安
徐铉（宋代）

幕府清资新雨露，高阳旧第久尘埃。
百年遗老知谁在，应喜辽东鹤下来。
句
刘兴祖（宋代）

无人重高节，徒自抱贞心。
以诗句咏梅 冷蕊疏枝半不禁
方蒙仲（宋代）

梅亦有何好，花中偏得名。只为淡生活，不傍闹门庭。
扇子诗
李石（宋代）

一介吾儒孰重轻，青天蜀道少人行。
芋魁豆饭吾儒事，不若归来谷口耕。
早秋有客过访村居
赛音布（清代）

湖天高卧动经年，酌客高吟桂树篇。有地漫开徵士径，无家聊种故侯田。

蒹葭玉笛秋云远，埤堄金笳暮景悬。碧草锦湍明石路，杖䔧相送出墟烟。
颂古一○一首
释子淳（宋代）

叉手须知已隔津，更重进步转漂沦。
顽铜若作黄金货，只可满他无眼人。
玉溪寺
李纲（宋代）

玉溪何日寺，古佛亦尘埃。高阁云初卷，小池莲半开。

竹风清枕簟，松露滴莓苔。寂寞溪边路，幽人自往来。
句
燕肃（宋代）

鬓边今日白，腰下几时黄。
寄章复州
周紫芝（宋代）

春来未得复州书，流落他乡我独居。今日离群天际雁，昔年同队水中鱼。

遥知卖剑方成俗，想得追锋便赐车。拟约琵琶亭下月，伴君一醉复何如。
慈云四景白云居
苏轼（宋代）

禅居何所有？户牖白云分。
直待谭玄後，相随花雨纷。
卜居
杜甫（唐代）

浣花流水水西头，主人为卜林塘幽。已知出郭少尘事，

更有澄塘销客愁。无数蜻蜓齐上下，一双鸂鶒对沉浮。

东行万里堪乘兴，须向山阴上小舟。
病起呈李县令希孝
晁补之（宋代）

次公恶醒狂，得酒要自浊。病闻南邻邀，不往亦踊跃。

空床成展转，假寐风雨恶。中虚气袭逆，妄梦时可愕。

每惭张隐居，凌旦发囊药。晓来天境清，日出鸟语乐。

家人语南轩，青杏已可嚼。复云竹斋前，阶戺有迸箨。

欣然欲举手，纱帽未能著。平生李夫子，相得怀抱廓。

何当戒长须，夙驾慰寂莫。杯杓恐不胜，快语聊一噱。
高士颂九十一首 其七十三 矫慎
黄省曾（明代）

仲彦鸾扬，孤翔不娶。友牍殷勤，淡无应□。□岛寻仙，还家告逝。

复见他邦，的然灵异。
怀山阴祁六
屈大均（明代）

贺监湖边月，风流忆舞筵。星河花外转，楼阁镜中悬。

长袖纷留客，清歌但采莲。此时君见赠，西子沼吴篇。
送金可纪归新罗
章孝标（唐代）

登唐科第语唐音，望日初生忆故林。鲛室夜眠阴火冷，

蜃楼朝泊晓霞深。风高一叶飞鱼背，潮净三山出海心。

想把文章合夷乐，蟠桃花里醉人参。
平沙阁呈陈古田
许景衡（宋代）

画栋朱栏压水涯，稍看剑石欲平沙。虹梁突兀几千尺，云屋崚嶒一万家。

衮衮公侯应日起，纷纷桃李竞春华。双凫自合朝天去，饶与银河八月槎。
秋江晚望
贺铸（宋代）

黄芦洲渚赤枫林，林外残阳叠嶂深。
记得广陵城里市。董源横障卖千金。
偶于悼亡集中见“斯人难再得，谁与岁寒同”句，因以补照自题
吴锦诗（清代）

操持家务廿年中，半仗贤能内助功。想到斯人难得句，伤哉谁与岁寒同？
和蜀公八十岁自咏
范祖禹（宋代）

卫武年将百，僖公寿有千。
形方通帝梦，兆始见王田。
白发高山雪，新诗清水莲。
福绥真乐只，燕处自超然。
浊酒不徐圣，泠风御列仙。
劲松临绝壁，独鹤在青天。
出处邦之望，清虚性所便。
老谋方眷用，微物正思怜。
汉室求园绮，周家重夭颠。
虽怀箕颍志，应未许终焉。
咏史上·霍光
陈普（宋代）

井田学校竟终天，盐铁舟车讫万年。
隔绝古今萧与霍，空劳孔壁出尘编。
丹柯阁留别同梁药亭二首 其一
陈恭尹（清代）

岂得便归去，江头春正佳。偶来唯任兴，小别亦伤怀。

履迹朝盈户，吟声夜出斋。南园今往矣，风雅在吾侪。
浣溪沙·旋抹红妆看使君
苏轼（宋代）

旋抹红妆看使君，三三五五棘篱门。相挨踏破茜罗裙。
老幼扶篱收麦社，乌鸢翔舞赛神村。道逢醉叟卧黄昏。
仙佛之孝十首 其三 孝悌王
林同（宋代）

七星明历历，万古仰煌煌。谁识斗宫内，中居孝悌王。
寄方正学内翰
程仕简（明代）

三十年前下董帏，姓名早见注黄扉。古今文字非无托，天地精华信有归。

金匮入编严斧钺，紫泥承诏落珠玑。斯文盛代惟公辈，林下何曾有布衣。
九月三日宿胥口，始闻雁
范成大（宋代）

故人久不见，乍见杂悲喜。
新鴈如故人，一声惊我起。
把酒不能觞，送目问行李。
曾云行路难，空蒙千万里。
塞北多关山，江南渺云水。
风高吹汝瘦，旅伴今余几？
斜行不少驻，灭没苍烟里。
羁游吾亦倦，客程殊未已。
扁舟费年华，短缆系沙尾。
物生各有役，冥心听行止。
江郊匝地熟，场圃平如砥。
归期且勿念，共饱丰年米。
忆旧游 山中访梅，悄然动美人迟暮之感
易顺鼎（清代）

甚霜低碍树，月暗围潮，催出黄昏。么凤都难觅，只年时病鹤，苦抱篱根。

梨花片云摇绿，春到梦先温。有端正窥窗，轻盈照水，数点愁痕。

兰因。共无据，倩玉笛凄凉，唤醒芳魂。立马销凝处，记苔边老屋，竹外孤村。

东风又吹影事，愁老萼华身。漫赢得、相思空山，翠羽啼一春。
西隐寺
曾季狸（宋代）

彷佛儿时住此间，重来不记旧山川。却因坐久僧相问，细数如今二十年。
生查子
李刘（宋代）

湘江贯地维，衡岳生人杰。
谁遣益州星，暂伴峨眉月。
初度庆今朝，绣斧双龙节。
为国罩嘉鱼。趣观黄金阙。
谒寇忠悯祠堂六首 其六
李纲（宋代）

凿井得泉今尚美，挂钱插竹后成林。精忠感动无情物，不解潜销谗妒心。
郑子寿野趣烧烛醉梅花
戴复古（宋代）

古瓶斜插数枝春，此即君家劝酒人。
移取堂前双蜡烛，花边照出玉精神。
麟之趾
佚名（先秦）

麟之趾，振振公子，于嗟麟兮。
麟之定，振振公姓，于嗟麟兮。
麟之角，振振公族，于嗟麟兮。
王彦芳绣荣堂
成廷圭（元代）

色丝不染胭脂井，银汉缲成五色纹。织女机中翻海水，谏官衣上绣春云。

清严地位人谁到，错综天章手自分。他日锦归当白昼，江花江草亦欣欣。
戚戚复戚戚
薛季宣（宋代）

戚戚复戚戚，如此春意阑。红梨褪深晕，青梅结微酸。

向之一悽惨，饥肠废朝餐。姮娥五圆缺，美人隔云端。

衷情叵自禁，陡觉衣带宽。芳菲日彫谢，动作不遑安。

咄哉黄栗留，接翮语何繁。小鸟得于飞，而我别所欢。

夜来风雨恶，中唐水漫漫。故乡贫亦好，楚客日南冠。

男儿志四方，愧此柳下官。安得买山钱，静处把钓竿。

高怀未易偿，归有道路曼。匡坐作遐想，心体胡自胖。

行行大刀头，无生话团栾。
暮雨
周文璞（宋代）

暮雨潇潇郎不归，尊前谁忆旧歌词。
望夫乌臼浓于染，叶叶惊秋恨欲飞。
定风波 九来半茧园东偏，为余新辟一浴室，解衣盘礴，致甚适也，词以纪之
陈维崧（清代）

身是荆南白鹭群。拍波只爱絮纷纷。自笑此生饶水癖。

为客。那能长弄画溪云。

竹径粉墙泉又冽。清绝。人从何处有尘氛。浴罢簟痕冰雪做。

闲卧。快吹长笛送斜曛。
飞帛涧
峻德（清代）

我昔登此山，山中觇泉脉。有涧如疋练，高挂倚天壁。

劈开万仞青，直走一痕碧。炎天雪霰飞，晴日冰雹射。

今来值时旱，深山愆雨泽。又开龙用壮，攫碎苍岩石。

此涧为壅塞，滴沥只微液。无复旧时观，苔存水流迹。

时有松鼠来，就饮足局蹐。风吹堕松花，鼠惊窜崖隙。

安得三日霖，复见泉百尺。清夜对弹琴，山月照虚白。
次韵叔孝郎中送游黄山见一老之作 其一
李弥逊（宋代）

居士逢场了世缘，却寻机语调天然。我来不问三三句，剩觅康壶炷暖泉。
同潘德久作明妃诗三首 其一
姜夔（宋代）

明妃未嫁时，满宫妒娥眉。一朝辞玉陛，人人泪双垂。
和曾吉父饮南坡四诗
王洋（宋代）

买山如买金，去草如去恶。
开山一代师，前者无是作。
向无邱壑心，虽有亦不乐。
何须待高秋，风帽已可落。
秋晚杂兴
陆游（宋代）

汀树犹青未著霜，垄间稗穗已先黄。
放翁皓首归民籍，烂醉狂歌坐箦床。
此君轩
徐集孙（宋代）

此君潇洒翠团栾，轩扁佳名墨已乾。
欲识清风千古在，试将石刻句吟看。
题墨荷
常安（清代）

莲叶萧梢剩绿房，荷花零落损红芳。悬来水槛凉风起，知是荷香慢墨香。
过澹园忆欧子建父执
何巩道（明代）

斯人不可作，怀古向残园。末路独相忆，高风谁与言。

壁虫乾有字，篱竹老无孙。莫问三千客，年年燕在门。
蔡老有志好学识面于京师作此示之
释德洪（宋代）

道人西岳来，气与秋争晓。读书如壁月，罅隙必委照。

当从贤俊游，运斤端得妙。傥明句中眼，王良控騕袅。

嗟余老渐衰，绿发亦加少。喜君解妙处，见博而知要。

录余一千篇，正可付一笑。同归漳水垠，乘月答清啸。

睡起山花开，脱履万事了。
正月十五夜闻京有灯恨不得观
李商隐（唐代）

月色灯光满帝都，香车宝辇隘通衢。
身闲不睹中兴盛，羞逐乡人赛紫姑。
明发祁门悟法寺溪行险绝六首 其二
杨万里（宋代）

一派泉从千丈崖，轰霆跳雪泻将来。无论惊杀行人著，两岸诸峰震欲摧。
鹦鹉猫儿篇
阎朝隐（唐代）

霹雳引，丰隆鸣，猛兽噫气蛇吼声。鹦鹉鸟，

同资造化兮殊粹精。声鹴毛，翡翠翼。鹓雏延颈，

鹍鸡弄色。鹦鹉鸟，同禀阴阳兮异埏埴。彼何为兮，

隐隐振振；此何为兮，绿衣翠襟。彼何为兮，窘窘蠢蠢；

此何为兮，好貌好音。彷彷兮徉徉，似妖姬躧步兮动罗裳；

趋趋兮跄跄，若处子回眸兮登玉堂。爰有兽也，安其忍，

觜其胁，距其胸，与之放旷浪浪兮，从从容容。

钩爪锯牙也，宵行昼伏无以当。遇之兮忘味，抟击腾掷也，

朝飞暮噪无以拒，逢之兮屏气。由是言之，

贪残薄则智慧作，贪残临之兮不复攫；由是言之，

智慧周则贪残囚，智慧犯之兮不复忧。菲形陋质虽贱微，

皇王顾遇长光辉。离宫别馆临朝市，妙舞繁弦杂宫徵。

嘉喜堂前景福内，合欢殿上明光里。云母屏风文彩合，

流苏斗帐香烟起，承恩宴盼接宴喜。高视七头金骆驼，

平怀五尺铜狮子。国有君兮国有臣，君为主兮臣为宾。

朝有贤兮朝有德，贤为君兮德为饰，千年万岁兮心转忆。
辞唱歌
韩愈（唐代）

抑逼教唱歌，不解看艳词。坐中把酒人，岂有欢乐姿。

幸有伶者妇，腰身如柳枝。但令送君酒，如醉如憨痴。

声自肉中出，使人能逶随。复遣悭吝者，赠金不皱眉。

岂有长直夫，喉中声雌雌。君心岂无耻，君岂是女儿。

君教发直言，大声无休时。君教哭古恨，不肯复吞悲。

乍可阻君意，艳歌难可为。
杜公井
许仲蔚（宋代）

德地见图牒，神机发杜棱。寇围炎甚火，壶饮冽于冰。

古邑桑田换，灵源鉴面澄。如今风月夕，煮茗诧山僧。
＊心香 劝众师兄求乞残馀
马钰（金朝）

物外飘蓬。馁在其中。蓦然闻、撞动斋钟。残馀求乞，祷告玄宗。念出家儿，无家地，道家穷。麻麦充餐，消灭尸虫。觉虚心、实腹和冲。婴儿跨虑，姹女骑龙。在虚无中，来无迹，去无踪。
瑞鹧鸪
赵希蓬（宋代）

强将纸帐醉梅化。千劫应知作热沙。梦逐梨云迷去路，曲随杨热到伊家。

客怀暗遣心头恨，醉眼休将口上夸。清晓酒醒人不见，离愁片片逐飞花。
诗挽曾舍人张氏二首
释宝昙（宋代）

我岂长贫者，终当以俭名。
诸郎方佩玉，夫子亦专城。
盛德容追想，吾家失老成。
东风在蒿里，凝睇不胜情。
宿荥阳宁氏园
苏辙（宋代）

喧卑背城市，旷荡临溪水。车流溯绝壁，河润及桃李。

居人有佳思，过客得新喜。中桥一回顾，欲入迷所自。
燕余寄月窗兄三首
陈著（宋代）

昨夜还乡已夕阳，夕阳今日已他乡。
回头咄咄相思语，准拟东风好送将。
减字木兰花
周紫芝（宋代）

数花，盖造物者以娱萱堂老人也。师醇以长短句分饷一枝，竹坡作此解以赞之

西山岩桂。常恨香闻烟雨外。何似君家。戏彩堂前早试花。

黄金千粟。风撼芳条香馥馥。一剪无多。桃李漫山奈俗何。
昨见子畅尉曹与灵鹫长老年公用蕃船字韵唱酬佳什用韵呈年老
赵蕃（宋代）

几思杖策礼金仙，闻道客来如贯船。政恐方成过溪送，不能容此对床眠。

爱公诗律真馀习，怜我宗门乏厚缘。愿以伽佗示深旨，莫将丽藻斗多篇。
陈宫怨二首
许浑（唐代）

风暖江城白日迟，昔人遗事后人悲。

草生宫阙国无主，玉树后庭花为谁。

地雄山险水悠悠，不信隋兵到石头。

玉树后庭花一曲，与君同上景阳楼。
虞美人（寄人觅梅）
陈三聘（宋代）

融融睡觉东风息。行到溪亭侧。一枝梅玉似人人。索笑依然消瘦、不禁春。

相逢试问情多少。应怪山翁老。翠罗高护结花邻。一任余芳争学、捧心颦。
句 其十三
王禹称（宋代）

飘飘粉翅和梅艳，细细香须伴柳丝。
杂诗 其二
盖方泌（清代）

士须志经纶，学乃有所托。读古圣贤书，非以资丑博。

利器资世圣，遇事解盘错。处士盗虚声，垂绅縻好爵。

勿为旁人嗤，若辈束高阁。
送何子温提刑奉使江东
张舜民（宋代）

奉使江东知几春，此行重驾赤车轮。青绫故被留归我，白发祠郎便乞亲。

老大岂堪愁桂玉，秋风依旧长鲈莼。宦途出处何须较，且与庐山作主人。
挽戴竹林
陈玄（明代）

碧天夜坠少微星，处士俄然梦奠楹。堪惜重泉閟玉树，谩怜洛奠失耆英。

清名已著儒林传，潜德何惭太史铭。宿草寒烟封马鬣，贤良追慕不胜情。
后苦寒行
符兆纶（清代）

去年逢苦寒，游子初辞家。今年逢苦寒，远在天之涯。

苦寒苦寒岂有极，侧身天地长咨嗟。朔风怒号气凛冽，关山冻合草木折。

北方九月即飞雪，纷纷争羡雁南翔。一叫一声肠一绝，我独冷落海岱间。

画角霜笳助呜咽，黑貂裘敝已不温，红炉桦烛难具论。

人生穷达自有命，何必奔走抛田园？吁嗟乎！但能高枕卧山谷，抱书忍饥吾亦足。

岂肯风尘长局促，高歌行路难，凄楚复凄楚。鲁酒不忘忧，齐竽奈何许。

奋飞苦未能，道路长且阻。望云日日思老亲，老亲还念远游人。

居家行路同苦辛，艰难十口待此身，愿天为我回肠春。
故洛城古墙
刘禹锡（唐代）

粉落椒飞知几春，风吹雨洒旋成尘。

莫言一片危基在，犹过无穷来往人。
采桑子 杂忆
史惟圆（清代）

当时已惯何曾惜，滚遍香弦，字字清妍。能得当场几度怜。

今知此曲人间少，绝艺谁传。往事如烟，满耳筝琶值几钱。
偈颂一百零一首
释慧性（宋代）

久雨不晴，才明又雨。
阴阳交泰，万物得所。
明明百草头，能为万象主。
觌面相呈，切忌莽卤。
和洪秀才八首
胡寅（宋代）

杖策纷纷是，谁能志大猷。
{牧去攵加角}衣与粝饭，长夏及清秋。
辩论轻三耳，斋明见两眸。
圣门多要妙，文艺不须游。
偈颂七十六首
释师范（宋代）

御寒古有家风在，三个柴头品字煨。
今日无柴又无炭，从教各自拨寒灰。
颂古九十八首
释印肃（宋代）

循水寻流不见源，逢人相问岂堪言。
知君背觉劳生解，谩语皆真意普贤。
潮
仇远（元代）

一痕初见海门生，顷刻长驱作怒声。
万马突围天鼓碎，六鳌覆背雪山倾。
远朝魏阙心犹在，直上严滩势始平。
寄语吴儿休踏浪，天吴罔象正纵横。
滁州园池燕元氏亲属
韦应物（唐代）

日暮游清池，疏林罗高天。馀绿飘霜露，夕气变风烟。

水门架危飘，竹亭列广筵。一展私姻礼，屡叹芳樽前。

感往在兹会，伤离属颓年。明晨复云去，且愿此流连。
太常引
许桢（元代）

西池池上好新亭。红翠斗娉婷。翠盖几翻倾。听水上、红妆笑声。

归来乡社，不关尘事，活计问樵青。世事一毫轻。看西泠、晴云暮横。
秋竹
顾有容（清代）

凉露娟娟引晚风，幽篁筛影月明中。窗前一样萧萧响，添却秋声更不同。
重修观鹅亭应秦从川封君
俞寰（明代）

几经游息右军庄，每叹萧然草树荒。世事浮云多变幻，人间名树有兴亡。

鼎新台榭风流在，坐对鹅群意绪长。洛下耆英方作社，黄庭写罢墨花香。
上制置侍郎
度正（宋代）

堂堂汉使到天涯，覆芘西南亿万家。
礼乐化行真有道，强梁气万自无譁。
坐观狼狈奔牛角，敢复猖狂犯虎牙。
措置得宜归妙算，更歌丰乐庆中华。
扬颜
曾巩（宋代）

扬雄纂言准仲尼，颜氏为身慕虞舜。
千里常忧及门止，为山更虞一篑进。
小人君子在所蹈，烈士贪夫不同徇。
安得蠢蠢尚自恕，百年过眼犹一瞬。
灵岩
梅挚（宋代）

烟抱千峰碧玉堆，一岩一穴汉天开。
畜云泄雨通灵派，长与苍生救旱来。
奉和运判朝散登乐山亭
韩维（宋代）

看山日日上孤城，不问云昏与雪晴。
六六高峰长秀色，双双啼雪忽春声。
心惊流水光阴逝，身慕冥鸿羽翼轻。
方促吏文严指使，不知诗兴坐中生。
舟行书感
徐瑞（宋代）

断崖斗绝小舟行，烟树崔嵬草一汀。宛是钓台台下路，杨梅、卢橘正青青。
何岭怀古
黄钟（宋代）

缕缕浮云一线穿，老松窈窕石娟娟。
五芝采就辞尘壒，九鲤飞时忆汉年。
岭尽斜阳犹迫翠，风清层磴可谈玄。
庐江去后寻消息，肯与淮南共拍肩。
两只雁儿
马钰（金朝）

一更里，要精专。安闲静坐眼看。猿猴耍，莫放颠。先须减睡眠。眠猿散，露青天。恒沙功满大千。工夫要，行功圆。非干是自然。
淳化乡饮酒三十三章 其四
郊庙朝会歌辞（宋代）

崇丘峨峨，动植斯属。高既自遂，大亦自足。和风斯扇，膏雨斯沐。

我仁如天，以亭以育。

崇丘巍巍，动植其依。高大之性，各极尔宜。王道坦坦，皇猷熙熙。

仁寿之域，烝民允跻。
无笔叹
胡天游(元)（元代）

宣城鼠须不可索，越南鸡毛不可得。
山中老颖飞上天，九馆痴髯化为石。
晴窗无复秃千枝，晓梦有时来五色。
一庭老叶扫西风，袖手空阶看蜗迹。
平都山二首 其一
李流谦（宋代）

慇勤雪色鹿，报我上空濛。老鹤三山客，苍松百岁翁。

洞云浮地出，池水与江通。仙榼无多酌，逡巡两颊红。
应百里李天益来求作奉川十咏似之·石夫人
陈著（宋代）

千尺嶙峋直立形，流传神应挟风霆。
石身本聚山川气，便是人心聚处灵。
题友人夜光诗集
白玉蟾（宋代）

海底有明月，圆於明月轮。
得之一寸光，可买万古春。
石上栽花者，火中捞雪人。
步行骑水牛，乃知无价珍。
重游吊黄楼
何承道（清代）

荔支香遍古戎州，有客轻维一叶舟。如此溪山谁管领，夕阳重上吊黄楼。
过庐州
朱服（宋代）

昔年吴魏交兵地，今日承平会府开。沃壤欲包淮甸尽，坚城犹抱蜀山回。

柳塘春水藏舟浦，兰若秋风教弩台。独有无情原上草，青青还入烧痕来。
幽居杂咏七十四首，自洪武十一年平原还家作也 其十一
孙蕡（明代）

隐去无心恋岁华，惟同野老问桑麻。门前莫种青青柳，怕有人呼县令家。
潇湘神 秋思
葛秀英（清代）

暮烟含。暮烟含。残荷衰柳映寒潭。夕照远山红树外，断肠秋色在江南。
金凤花
赵蕃（宋代）

既知梧留凤，宁令凤在笯。
胡为五色羽，散作一庭花。
题时轩
王之道（宋代）

图书堆里席凝尘，聊与时轩作主人。
自恐谢安行不免，谁言陶侃困无津。
东荣晓色高迎日，南圃花光得占春。
想见戴侯风味胜，轻弹珠玉到江滨。
宿隐静作
周紫芝（宋代）

短策羸骖山路长，松阴十里午风凉。飞来一水自碧落，屹立五峰丛宝坊。

青鸟也随人听法，老禅聊为客烧香。泉声绕枕浑如雨，月色满岩疑是霜。
友山李道士抱琴来为予作三曲请诗各为之操·
姚勉（宋代）

衣裳治兮帝岩廊，五弦歌咏兮民物阜康。
禹皋夔龙兮剑佩锵锵。吁嗟乎，
安得君臣兮如此一堂。
沁园春 秋夜病怀书感
李佩金（清代）

清夜回肠，百绪纷纭，凄然泪零。觉天涯离恨，痴魂黯黯，宵深肺病，短梦惺惺。

霜叶辞枝，寒蛩咽露，粉月玲珑上绮棂。孤光冷，偏照人庭院，别样分明。

屏山瘦影伶俜。见背壁、残灯死复醒。叹身如年历，暗知凄节，心同刻漏，记尽长更。

生小工愁，从来善哭，何况而今寥落情。无憀极，倩喘丝半缕，扶住黄昏。
东郊次韵器资子开六绝句 其三 见早梅
刘摰（宋代）

江南诗客两仙才，携手东原赋早梅。琼树令人常愿见，还家何事更徘徊。
登碧云寺金刚塔
弘历（清代）

登塔必有天风来，窣堵岂与封姨媒。此中妙义今始悟，为扫万虑浮云开。

世出世法若常住，汉水亦应西北回。月为面镜海置杯，我心朗廓与之皆。

下视方方绿云吉，又我意中颙望才。
题道士潇碧
姚勉（宋代）

此君苍苍谁手植，万个琅玕列如戟。
翠寒绿净不可唾，一片化作潇湘碧。
堂中有人有诗癖，日坐清阴听玉击。
岩廊舜正南风琴，不作江边泪斑滴。
仆射相公偶话于故集贤张学士厅写得德裕与仆射旧唱和诗其时和者五人惟仆射与德裕皆列高位凄然怀旧辄献此诗
李德裕（唐代）

赋感邻人篴，诗留夫子墙。延年如有作，应不用山王。
朝中措（戏赠郑干）
韩淲（宋代）

扁舟撑月转江湖。烟水湛金铺。篷底晓凉歌罢，肌肤冰雪初扶。

诗人自是风尘表，佳处句能摹。属玉一双飞去，荷花香动菰蒲。
谢杨履道送银茄四首
黄庭坚（宋代）

藜藿盘中生精神，珍蔬长蒂色胜银。
朝来盐醯饱滋味，已觉瓜瓠漫轮囷。
春日茶山病不饮酒，因呈宾客
杜牧（唐代）

笙歌登画船，十日清明前。山秀白云腻，溪光红粉鲜。

欲开未开花，半阴半晴天。谁知病太守，犹得作茶仙。
看鸟三首 其三
胡居仁（明代）

藤萝幽树覆岩端，岩下清泉九夏寒。敢效南阳称八达，肃然起坐正衣冠。
再和
郭印（宋代）

欲把群葩次第分，桃粗杏俗未应论。
寒梢清绝世无比，且趁繁开倒绿樽。
梅花绝句
陆游（宋代）

当年走马锦城西，曾为梅花醉似泥。
二十里中香不断，青羊宫到浣花溪。
登润州城楼
吴文溥（清代）

满眼飞花作客愁，东风吹我上城楼。翻江白日春沙远，绕郭青山宿雾收。

半壁金陵空虎气，数帆瓜步老渔舟。江蒲渚柳真无赖，送尽南朝绿未休。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其五
韩驹（宋代）

入蜀寻幽迹，应先到浣花。诚知锦城乐，亦记早还家。
赠别舍人弟台卿之江南
李白（唐代）

去国客行远，还山秋梦长。梧桐落金井，一叶飞银床。

觉罢揽明镜，鬓毛飒已霜。良图委蔓草，古貌成枯桑。

欲道心下事，时人疑夜光。因为洞庭叶，飘落之潇湘。

令弟经济士，谪居我何伤。潜虬隐尺水，著论谈兴亡。

客遇王子乔，口传不死方。入洞过天地，登真朝玉皇。

吾将抚尔背，挥手遂翱翔……
蔬食
王炎（宋代）

瓠白吾何有，人言太瘦生。
富儿皆肉食，我辈但藜羹。
安得万钱费，应无五鼎烹。
饥肠雷欲吼，一饱亦何营。
拟赵嘏昔昔盐二十首 其六 今岁往辽西
王昌麟（清代）

良人矜壮岁，又作蓟门游。塞草枯还发，征蓬转不休。

辽云春似墨，海月夜如钩。知否伤离妾，思君更上楼。
杨秀才书屋有墨竹一枝为其添补数叶五绝
胡寅（宋代）

莫惊绿叶衬玄霜，更上幽人白玉堂。
为与苍官论久要，笔端应借远烟香。
又于韦处乞大邑瓷碗
杜甫（唐代）

大邑烧瓷轻且坚，扣如哀玉锦城传。

君家白碗胜霜雪，急送茅斋也可怜。
雨后灵淀寺观梅寺乃梁时古刹有银杏二株岁久合抱矣
皇甫汸（明代）

梁代丛林敞，齐关淀水赊。观梅乘雨霁，问树识年华。

佛供移香净，僧窗影月斜。夜深钟梵起，飘处即灵花。
将至豫章
赵蕃（宋代）

棹落归云底，帆飞夕照间。
趣予为白社，极目是西山。
芦雪新须鬓，枫丹昔面颜。
炊迟饿已惯，酒贵醉能悭。
陪郡守赵介然泛舟
林季仲（宋代）

邦人夹岸觑龚黄，画鷁夷犹转曲塘。
风定波平溪练净，沙寒石曲木奴香。
冥搜万象诗肩耸，流盼千山醉眼长。
此兴在公真不浅，更乘霜月倚胡床。
叔衡来沪疗疾相见泫然因有斯赠
郑孝胥（清代）

孤生微意本难明，气类凋伤更自惊。沧海相逢君又病，春寒向自月初倾。

拂衣世网甘除籍，抉目城门敢厌兵？地下王陈应共笑，空将鬼录数同庚。
杂曲歌辞。急乐世
白居易（唐代）

正抽碧线绣红罗，忽听黄莺敛翠蛾。

秋思冬愁春恨望，大都不得意时多。
宫词一百首 其九十一
王建（唐代）

金殿当头紫閤重，仙人掌上玉芙蓉。太平天子朝迎日，五色云车驾六龙。
孤舟泊小金山看月
黎国衡（明代）

独向灵洲问宝陀，晚晴渔舫系平波。山疑渡海分形小，僧记遗平转世多。

风捲夜云开碧浪，霜寒秋水映青萝。无端客思难成梦，芦苇林中起棹歌。
题蒋少闵云巢
王遂（宋代）

欲向云端问子巢，陵虚鹜远恐疲功。
悬知实地平如掌，何处人间有此高。
次桐庐
郑刚中（宋代）

回舟逆水甚徐徐，尚距桐江百里馀。
只有梦魂无阻碍，夜来先已到吾庐。
虎溪三笑图
黎廷瑞（宋代）

阴壁掺苦竹，秋池淡芙蓉。
二老庐山间，风味夙昔同。
亦有栗里人，心事黄花丛。
囊中无一钱，眼底四海空。
羲皇未渠惬，上与无怀通。
众羽集新条，云霄一冥鸿。
净社亦可人，念尔名教宗。
博酒空勤渠，攒眉一声钟。
苍苔片石在，醉卧空山中。
良辰入奇怀，杖屦閒相从。
偶然出岫云，儵尔风飘蓬。
虎溪有严禁，讵敢待此翁。
行行不知远，大笑分西东。
风流一时散，千载留高踪。
溪光与山色，隐隐尚笑容。
笑意果何如，画史安能穷。
按图付一嘿，翳景生长松。
哭从弟翰思检讨
黄天球（清代）

灵和殿柳及春荣，顿尽风流散落英。池草碧时空有梦，人琴亡落不成声。

案头尘掩銮坡橐，门下哀衔玉笋生。遗业萧条维四壁，夕阳孤映穗帷清。
送魏使群归宛陵二首
曹彦约（宋代）

我无郡绩合归与，君有时名孰舍诸。
其事颇同人颇异，此心相照亦相疏。
一时风力天容改，后夜月华云气舒。
同是江南易回首，人来多寄一行书。
泰州
文天祥（宋代）

羁臣家万里，天目鉴孤忠。
心在坤维外，身游坎窞中。
长淮行不断，苦海望无穷。
晚鹊传佳好，通州路已通。
送孙秀才
欧阳修（宋代）

高门煌煌赫如赭，势利声名争借假。
嗟哉子独不顾之，访我千山一羸马。
明珠渡水覆舟失，赠我玑贝犹满把。
迟迟顾我不欲去，问我无穷惭报寡。
时之所弃子独向，无乃与世异取舍。
遇仙亭 继重阳韵
马钰（金朝）

喜喜蓬头。达达根由。永永誓不贪求。渐渐归于正觉，申申燕处优游。万万尘缘识破，专专志做持修。遇遇风仙传口诀，疑疑涤尽更何搜。灿灿不昏幽。玉玉金光结，心心愿做渡人舟。累累功成行满，真真去访瀛洲
林景思寄赠五言以长句谢之
杨万里（宋代）

华亭沈虞卿，惠山尤延之。每见无杂语，只说林景思。

试问景思有何好，佳句惊人人绝倒。句句飞从月外来，可羞王公荐穹昊。

若人乘云驾天风，秋衣剪菊裁芙蓉。暮宿银汉朝蓬宫，我欲从之东海东。

西湖柳色二三月，相逢一笑冠缨绝。醉招和靖叫东坡，一吸西湖湖欲竭。

我醉自眠君自颠，路人往往指作仙。此辈何曾识此乐，识与不识俱可怜。

别时花开今已落，思君令人瘦如鹤。梦里随君携酒瓢，同登天台度石桥。

瀑泉界天泻云窟，长松拔地搀烟霄。与君联句章未了，帝城钟动西峰晓。

海风吹堕珊瑚枝，乃是先生寄我诗。火云烧江江水沸，君诗清凉过于水。

定知来自雪巢底，恍然坐我天台寺。
野舟行
张宇初（明代）

翩翩一叶舟，荡荡广漠野。大幻视八纮，烟波为六马。

始从振翮沅湘间，荆门声动争挥诧。试业黉宫未有年，曳裾每重王公前。

岷峨览辔入巴蜀，剑阁崔嵬高插天。一朝令誉达明主，美政推贤著天府。

精忠浩荡三峡源，俊德辉光百川武。钱塘潮落海门秋，豸冠骢马来南陬。

浇风鄙俗顿除涤，湖光万顷烟氛收。自谓天心眷吴越，调官复补洪都缺。

花覆乌台剑气寒，冰凝铁柱凌高节。昨过琼林风雪隈，和风暖日姿颜开。

欢呼倒屣即知己，醽醁细倾歌落梅。浮生总类转篷急，橹棹帆樯几张翕。

纵柁长江白练宽，雄吞七泽湘妃泣。我亦沧洲把钓徒，轻浮一苇穷天吴。

渭川严滩傥相值，握手一笑哦菰蒲。知君南浦多鲂鲤，不啻空山卧烟雨。

紫阙青云俟远期，白头共钓潇湘水。
赋陈季张北轩杏花
黄庭坚（宋代）

青春不拣势薄厚，春到人家尽花柳。
杏园主人殊未来，岂谓一枝先入手。
天晴日暖笼紫烟，镜里红妆犹带酒。
江梅已尽桃李迟，此时此花即吾友。
栏边渐满枝上空，叹息踌躇为之久。
荣衰何异人一生，少壮蹔时成老丑。
狂痴未解惜光阴，不饮十人常八九。
岂如大醉升糟邱，太古乾坤随处有。
更当种子如董仙，抟米谁能问升斗。
步云亭
韦骧（宋代）

官居潇洒并城壖，城上危亭势屹然。庨豁四檐通日月，回环千里见山川。

凌虚迥绝寻常地，据要追吟尺五天。莫讶白云随步起，望中祠宇指梅仙。
与诸父兄会於寺醉中命题一门和气
张天赋（明代）

一派清河远，金枝玉叶新。春风袅袅煖，吹动座中人。
天申节日谒告不赴赞祝拟王仲初 其二
周紫芝（宋代）

吾皇一出万方春，自合倾心祝至尊。乞得养痾闲地禄，此生尺寸是君恩。
纵笔
陆游（宋代）

老眼轻千乘，枯肠却八珍。
直令身潦倒，未害胆轮囷。
酒里遗浮世，书中见古人。
平生笑园绮，老蹋帝城尘。
新秋
罗公升（宋代）

团扇初辞暑，虚檐恰受风。
帘花孤月冷，秋在不声中。
固陵道中三首
文天祥（宋代）

茅舍荒凉旧固陵，汉王城对楚王城。
徐州烟火连丰沛，天下还来屋角争。
和徐子仁除夕
顾璘（明代）

蓬鬓休嗟老不堪，馀生都已付沈酣。身旋蛙井元无几，岁历龙飞又十三。

江草向人寒更绿，塞鸿何事早辞南。年来结念投禅寂，且喜维摩屡放参。
送郑二员外
皇甫冉（唐代）

置酒竟长宵，送君登远道。羁心看旅雁，晚泊依秋草。

秋草尚看看，离忧亦渺然。元戎辟才彦，行子犯风烟。

风烟积惆怅，淮海殊飘荡。明日是重阳，登高远相望。
菩萨蛮
赵崇（宋代）

桃花相向东风笑。桃花忍放东风老。细草碧如烟。薄寒轻暖天。

折钗鸾作股。镜里参差舞。破碎玉连环。卷帘春睡残。
胡姬年十五
张之象（明代）

胡女倚芳年，青春最可怜。
纤腰初学柳，媚脸乍窥莲。
留客贻龙镜，当垆拂凤弦。
堪持对明月，三五正婵娟。
偈颂一百四十二首 其五
释广闻（宋代）

思大一条脊梁硬似铁，被草绳轻轻一绊绊倒，至今草窠里头出头没。
七言答老农
沈遘（宋代）

圣主仁恩务息民，收兵方外卷威神。老农自保太平乐，焉用空言羞使臣。
游清都观寻沈道士得仙字
刘孝孙（唐代）

纷吾因暇豫，行乐极留连。寻真谒紫府，披雾觌青天。

缅怀金阙谒，遐想玉京前。飞轩俯松柏，抗殿接云烟。

滔滔清夏景，嘒嘒早秋蝉。横琴对危石，酌醴临寒泉。

聊祛尘俗累，宁希龟鹤年。无劳生羽翼，自可狎神仙。
有所思
李新（宋代）

洞庭始波秋风起，舟人怨遥心在水。眸寒不见潇湘云，天碧江沉一千里。

西洲莲老谁愁红，兰桡欲采悲秋容。采得秋容咽无语，白日长安在何处。
吴淞江舟行 其二
莫友芝（清代）

江流曲曲深村深，狎沤丈人无世心。东去归来傥逃暑，借尔疏疏斑竹林。
咏史下·曹操七首
陈普（宋代）

横槊南来气吐霓，北归裁得景升儿。
谁言孟德乌林日，全似本初官渡时。
无题二首 其二
刘克庄（宋代）

夕烽一夕彻甘泉，铸印分弓玉座前。天狗如雷防急变，佛狸死卯竟讹传。

汉家岂可无三策，胡运何曾有百年。渐觉风寒逼堂奥，寄声诸老急筹边。
少年游·玉肌铅粉傲秋霜
苏轼（宋代）

黄之侨人郭氏，每岁正月迎紫姑神。以箕为腹，箸为口，画灰盘中，为诗敏捷，立成。余往观之，神请余作《少年游》，乃以此戏之。

玉肌铅粉傲秋霜。准拟凤呼凰。伶伦不见，清香未吐，且糠秕吹扬。
到处成双君独只，空无数，烂文章。一点香檀，谁能借箸，无复似张良。
颂古一○一首
释子淳（宋代）

白头童子智尤长，半夜三更渡渺茫。
任支往来无间断，不消船艇与浮囊。
圆灵水镜
张聿（唐代）

凤池开月镜，清莹写寥天。影散微波上，光含片玉悬。

菱花凝泛微，桂树映清鲜。乐广披云日，山涛卷雾年。

濯缨何处去，鉴物自堪妍。回首看云液，蟾蜍势正圆。
闻江开客淮上未归寄五律三章 其三
姚燮（清代）

命世如君几，艰难得一官。待徵无束帛，归钓有长竿。

水涸鱼苗尽，天空木气寒。嗟嗟孤雁影，中道尚漫汗。
酬蓝田崔丞立之咏雪见寄
韩愈（唐代）

京城数尺雪，寒气倍常年。泯泯都无地，茫茫岂是天。

崩奔惊乱都，挥霍讶相缠。不觉侵堂陛，方应折屋椽。

出门愁落道，上马恐平鞯。朝鼓矜凌起，山斋酩酊眠。

吾方嗟此役，君乃咏其妍。冰玉清颜隔，波涛盛句传。

朝飧思共饭，夜宿忆同毡。举目无非白，雄文乃独玄。
怀李公择学士
秦观（宋代）

一辞行旆楚亭皋，几为登临挂郁陶。
蓬断草枯时节晚，山长水远梦魂劳。
流传玉刻皆黄绢，早晚金闺报大刀。
宣室方疑鬼神事，顺风行看驶鸿毛。
偶兴
韩淲（宋代）

老喜交亲熟，贫嫌故旧真。山林无长物，天地有垂纶。

胡蝶身中叶，铜驼世上尘。江南要梅雨，耕稼一番新。
十想诗十首 其八 鲥鱼
强仕（明代）

鲥鱼信多骨，鲜味此独出。子固不能诗，文名应不没。
次韵张子开喜雨
陈著（宋代）

甘泽连朝拍稻畴，老天著意做今秋。
软炊已报生尘甑，艰食俄忘淅米矛。
甽口涨新浮白腻，禾头濯秀湿青油。
疲农欢喜还长叹，官已催租不待收。
同林择之范伯崇归自湖南袁州道中多奇峰秀木怪石清泉请人赋一篇
朱熹（宋代）

我行宜春野，四顾多奇山。攒峦不可数，峭绝谁能攀。

上有青葱木，下有清泠湾。更怜湾头石，一一神所剜。

众目共遗弃，千秋保坚顽。我独抱孤赏，喟然起长叹。
龚岩翁以焦墨作乱山甚奇为题六言
龚璛（元代）

无力拔山竟去，奋髯饮研欲枯。介甫但有执拗，吕端不是糊涂。
身后寄颜
叶茵（宋代）

生前喜作死规模，强把冠裳束幻躯。
儿辈对人抛好语，吾家南极老人图。
栗里华阳窝辞 栗里锄铲刀斧
王质（宋代）

我药务滋，我蔬务荣。闲卉闲花，任其死生。在我窝兮不可沈，铲欲平平锄欲深，𣟸刀钩林多错薪。
奉和别越王
刘祎之（唐代）

周屏辞金殿，梁骖整玉珂。管声依折柳，琴韵动流波。

鹤盖分阴促，龙轩别念多。延襟小山路，还起大风歌。
借章泉翁韵回斋
韩淲（宋代）

狂澜正倒筑新斋，回我家声属雅怀。想到渊源深彻底，窥从涯雅溜浮阶。

舜文正道须身见，佛老他岐定力排。今古沈浮几多少，滔滔应不与之偕。
黄河二首
杜甫（唐代）

黄河北岸海西军，椎鼓鸣钟天下闻。

铁马长鸣不知数，胡人高鼻动成群。

黄河西岸是吾蜀，欲须供给家无粟。

愿驱众庶戴君王，混一车书弃金玉。
武连驿用陆放翁韵
汪仲洋（清代）

蜀道前期又后期，文章得失总难知。三秋客思连云栈，万里乡愁两鬓丝。

残照满衣归店早，乱山围梦到家迟。鸡声未唱人争起，可似金门射策时。
重登萧相楼
曾会（宋代）

不见当年李翰林，江天为我结层阴。
九华门外柳三尺，萧相楼前松千寻。
物在人亡空有泪，时殊事变独伤心。
只鸡斗酒江干市，白首风前楚些吟。
夏日感旧
陆游（宋代）

北窗枕簟卧陶翁，树树鸣蝉叶叶风。
睡觉残书栖嬾架，浴回细葛覆熏笼。
一藤未遂名山去，半卷还惊旧历空。
妄想金丹君莫笑，清班曾是长仙蓬。
古剑歌
齐己（唐代）

古人手中铸神物，百炼百淬始提出。今人不要强硎磨，

莲锷星文未曾没。一弹一抚闻铮铮，老龙影夺秋灯明。

何时得遇英雄主，用尔平治天下去。
山泉为惠君畴赋
仇远（元代）

空青穿秋旻，瘦白喷夏雪。
若非林下士，谁识此高洁。
山中非无云，苍狗随变灭。
山中非无月，阴晴易圆缺。
不如泉混混，万斛常不竭。
洗耳尘即清，酿酒香愈冽。
一醉三十年，至味过麴糵。
翁意不在兹，勿为醒者说。
淳熙四年二月既望静江守臣张某奉诏劝农于郊
张栻（宋代）

於赫圣主，敷德流泽。
布宣弗勤，时予之责。
赠拈花寺二憨上人
邵齐焘（清代）

野性吾侪近，秋光此地宜。渊明新入社，文畅旧能诗。

踏藓浇荒圃，裁花护短篱。凉风北窗下，闲意几人知。
洞庭胡敬之以余父执之交岁馈新橘凡十有馀年感无以报是用作歌
谢应芳（元代）

湖山清气钟而翁，生儿亦有古人风。年年送橘拜床下，甚愧我人庞德公。

今年霜落洞庭早，橘熟先于葑田稻。青衣童子黄金丸，橘头摘来霜未乾。

侬家食指百三十，分甘喜得皆波及。娇痴堪笑两曾孙，手弄金丸口欲吞。

阿翁老饕三咽毕，□教食之还自吃。一枝一枝复一枝，翁有笑声孙亦咍。

枯肠久似长卿渴，甘露适从仙亭来。楚江萍实不可得，华峰藕亦无人识。

冷比雪霜甘比蜜，此句真可题此橘。韩子之诗今代无，借作报章挥我笔。

怀哉故人家洞庭，七十二峰环翠屏。洛阳秋风尘满城，莫能污尔双鞋青。

南山不烂黄河清，正须坐阅三千龄。山中旧识诸耆英，烦道老夫多寄声。
学古体
侯册（金朝）

桐风吹月乌啼井，蟾波湿露沉云影。素丝牵玉转泉华，美人睡云燕支冷。

银钩挂帘北窗晓，翠鬟临镜双鸾小。黄衫少年望不来，寂寂庭阶满春草。
答崔主簿问，兼简温上人
韦应物（唐代）

缘情生众累，晚悟依道流。诸境一已寂，了将身世浮。

闲居澹无一，忽复四时周。靡靡芳草积，稍稍新篁抽。

即此抱馀素，块然诚寡俦。自适一忻意，愧蒙君子忧。
长溪建善寺四首 龙湫亭
刘安上（宋代）

亭下一杯水，澄泓如有容。不因求得雨，那信有神龙。
将离澧浦置酒野屿奉怀沈正字昆弟三人联登高第
李群玉（唐代）

春月三改兔，花枝成绿阴。年光东流水，浩叹伤羁心。

酌桂烟屿晚，鴂鸣江草深。良图一超忽，万恨空相寻。

上国刈翘楚，才微甘陆沉。无灯假贫女，有泪沾牛衾。

衡岳三麒麟，各振黄钟音。卿云被文彩，芳价摇词林。

夫子芸阁英，养鳞湘水浔。晴沙踏兰菊，隐几当青岑。

明月洞庭上，悠扬挂离襟。停觞一摇笔，聊寄生刍吟。
画鹤
李纲（宋代）

谁画千年老令威，丹青今古照清辉。玄裳朱顶苍崖畔，岂忆冲天万里飞。
和王胜之三首
苏轼（宋代）

城上湖光暖欲波，美人唱我踏春歌。
鲁公宾客皆诗酒，谁是神仙张志和。
斋酿如渑涨绿波，公诗句句可弦歌。
流觞曲水无多日，更作新诗继永和。
要知太守怜孤客，不惜阳春和俚歌。
坐睡樽前呼不应，为公雕琢损天和。
鲁国太夫人杨氏挽诗三首
汪藻（宋代）

有子升台衮，承颜况日长。鱼轩开大国，鹤发老高堂。

忽报栽萱陨，空馀扇枕凉。他年黄阁地，谁举伯仁觞。
寄内
吕本中（宋代）

江浙音书绝不闻，每逢时节叹离群。一秋多病常嫌客，短日无聊只闭门。

浅学未容窥易象，旧书懒复诵玄文。莫言耆旧彫零尽，海内交游尚数君。
安康郡夫人挽辞 其一
黄裳（宋代）

未满中身寿，尤虚大国封。德明埋玉篆，魂冷卧银龙。

漳水恨涵月，秋风悲入松。尘寰应不住，无处访遗踪。
归路致语口号
洪适（宋代）

旌旄照海塞通逵，共说元戎校武归。三岁麟符宽远顾，一方鼠子詟英威。

征袍剑立严师律，舞袖弓弯有妓围。顷刻连营俱解甲，室中宁复叹蛜蝛。
饯潘吴二察院去国五首 其五
刘黻（宋代）

生节雷声午夜残，囊封一疏夺冰寒。先生此去非沽誉，留与时人作样看。
端午
李彭（宋代）

郑袖椒房宠，音容胜莫愁。多情上官郎，朝夕侍冕旒。

从来秋水好，见谓绕指柔。何堪女媭骂，竟与冯夷游。

至今荆楚儿，奋舟竞长流。重华改前度，归翮起南州。

莫作古时恨，静听群歌讴。
送笋与何晋之
吕本中（宋代）

年来念念欲深藏，颇觉看书气味长。莫怪囊空无一物，犹能分笋送何郎。
玩鞭亭
杨杰（宋代）

晋祚衰微鼎欲迁，梦惊营垒日回旋。强臣驾驭无长策，追骑留连有宝鞭。

险捋虎须曾幸免，怒形蜂目亦徒然。谁能杖箠平凶乱，千古荒城锁暮烟。
晁无咎张文潜同校名臣事迹因赠
孔武仲（宋代）

画省深沉天上居，道貌日与尘客疏。
天公恐我太寂寞，更遗两客同校书。
名臣已去骑箕尾，尚有规模在新史。
浩然初若泛沧溟，目眩形劳安得止。
兴亡治乱略可知，两公少壮方施为。
齐房比邻数相说，听公清谈胜饮酒。
边城秋感九首 其一
戴亨（清代）

一夕西风起大荒，萧条景物别殊方。三韩戍北征鸿急，五国城南塞草黄。

华表不归丁令鹤，闾山空寄管宁床。几声羌笛连云发，杳杳哀音断客肠。
新井道间
洪咨夔（宋代）

饮涧思浮白，行山当踏青。
柏边桤叶长，麦裹豆花零。
清哢愁肠泮，疏香倦眼醒。
牛关应不远，三舍即盐亭。
读刘方叔诗卷二首 其一
孙觌（宋代）

雄奇郊岛上，清绝晋隋间。已突黄初过，遥追正始还。

冥搜逐幽好，巧发露天悭。莫作鸢肩看，诗成耸两山。
酬黄安期推官见寄
刘攽（宋代）

郴江清澈照毫毛，吹笛平阳舍有蒿。乡信不嫌无过雁，宦游正复长儿曹。

青枫雨后如人立，南极秋来出地高。齐难楚称何日就，钓竿元自欲连鳌。
致爽轩
庞淞（宋代）

平生珍货不肯市，岁岁梅花伴幽独。
买邻不用一钱费，风月逢原俱取足。
次归化甸
金幼孜（明代）

御前传檄罢，歇马卸鞍鞯。
日落双旌晚，云开万幕连。
边声回朔吹，尘色蔽胡天。
敌忾心犹切，长歌北伐篇。
自题变法条议后 其一
孙诒让（清代）

《六典》《周官》炳揭橥，輶轩绝域更蒐书。中西政法原同贯，始信荆公太阔疏。
辛酉立春日溪园试笔寄钱艾衲张云庄二叟
王逢（元代）

雨雪相仍岁又徂，短衣楚制老东吴。
宝山偏聚刑馀鬼，空谷元逃行独儒。
海霁卿云升日角，岸寒髡枿长冰须。
为书春帖尝春酒，早觉兰风拂寿觚。
阁下紫
刘敞（宋代）

宫中万年树，天上紫薇垣。此地飞尘隔，经时绛雪翻。

幽香通复阁，密影半层轩。已后阳春节，无辞白露繁。
西江月·悬玉微风度曲
元好问（金朝）

悬玉微风度曲，熏炉熟水留香。相思夜夜郁金堂。两点春山枕相。杨柳宜春别院，杏花宋玉邻墙。天涯春色断人肠。更是高城晚望。
与星旋释
陈祖范（清代）

尔我各异趣，青山为之媒。尔心与山静，我心对山开。

山意不将迎，能通彼我怀。书声杂梵呗，瓶钵偕尊罍。

大道固无碍，何从起嫌猜。推窗月皎皎，梅花点苍苔。
曾景山犹子觅诗
蔡沈（宋代）

勿谓参也鲁，孔门最少年。
能于一唯间，顿悟冠三千。
常安寺
韩淲（宋代）

乍暖阴阴欲雨天，满陂春水浸山田。蛙声一夜无人管，断送閒愁到枕边。
次韵张秀才题汪叔量挹秀亭
陈造（宋代）

清游如省隔世环，身系组绶心溪山。
此亭攫踞山水上，羡君脱溪尘埃间。
不应室迩嗟人远，时上风烟慰衰晚。
怳如坐我天姥傍，长啸付杯揖云巘。
张侯清吟句挟霜，肯因闻笛赋山阳。
空青染袂醉颓玉，笑人簿领阅流光。
诛茅结邻约他日，会映轩窗晞秃发。
径从两君赋归来，何须官满六百石。
后九首
刘克庄（宋代）

吾今垂老示疾，君昔与人作缘。
尚能续华佗传，何敢负宋清钱。
题江湖伟观
范晞文（宋代）

西湖何处可消愁，快上人间百尺楼。
千里山川浮王气，百年形势壮皇州。
逋仙宅近梅应古，坡老祠空竹自秋。
立徧阑干无限意，六桥歌舞懒回头。
赠野僧青望
吴俊卿（清代）

黄茅盖屋石堆墙，浦浦风回薜荔香。笼阁夜镫通窈窕，雨出流水犯凄凉。

月明古庙蛇神出，路滑秋芜马足荒。输与山僧摊粥饭，笑人行役太匆忙。